هند په راشد خان او محمد نبي فلم جوړوي
د هند د بهرنیو چارو وزارت پتېلي چې په دوو افغان ستورو راشد خان او محمد نبي یو لنډ مستند فلم جوړ کړي.
دوی دواړه د هند په کورنیو سیالیو ( آی پي ال) کې د سنرایزر حیدر اباد په لوبډلې کې لوبیږي. په دغه مستند فلم کې به د دواړو لوبغاړو ژوند او لوبې او لاس ته راوړنو ته لنډه کتنه کیږي او دا چې دوی څنګه او له کوم ځای نه پیل او چېرته ورسېدل. په ډیلي کې د افغانستان سفیر شیدا محمد ابدالي امریکا غږ اشنا ته وویل چې دا طرحه منل شوې او د فلم په جوړولو به ژر کار پیل شي. ښاغلي ابدالي وویل چې د هند د بهرنیو چارو وزارت ټولو هندي او بهرنیو فلم جوړونکو ته دا طرحه اعلان کړې او اوس د فلم جوړونکیو کمپنیو غوښتنلیکونه اخلي. سفیر وویل لا معلومه نه ده چې په دغه فلم به څومره لګښت راشي، خو زیاته یې کړه چې ټوله بودیجه یې د هند حکومت ورکوي. د دغه فلم اصلي هدف دا دی چې نړیوالو ته د جنګ ځپلي افغانستان یو ښه تصویر وړاندې شي او د افغان کرکټ د لا پرمختګ او ودې لپاره یو مثبت ګام پورته شي. ښاغلي ابدالي وویل "طرحه داسې ده چې فلم به د ۲ او ۷ دقیقو ترمنځ وي. د هند له حکومت نه مننه کوو چې تل یې له افغانستان سره مرسته کړېده. دا یې پیل دی او د ځینو نورو لوبغاړو لپاره به هم همداسې کوو". هغه وايي که دا فلم ژر جوړ شو نو د آی پي ال لوبو پر مهال به په تلویزونونو ښودل کیږي، خو که ژر جوړ نشو بیا به د هغه په خبره له آی پي ال وروسته په نړیوالو او افغان تلویزونونو ښودل کیږي. په فلم کې به د راشد، نبي او افغانستان د کرکټ په اړه د ځینو نړیوالو مبصرینو نظر هم واخیستل شي. دا لومړی ځل دی چې دوه افغان لوبغاړي په آی پي ال کې لوبیږي. محمد نبي لومړنی افغان و چې دغو سیالیو ته په ۳۰لکه هندي پېسو وپلورل شو خو محمد راشد بیا لومړنی افغان شو چې په آی پی ال کې یې لوبه وکړه. د هند د سنرایزر حیدراباد لوبډلې راشد خان په ۴۰۰لکه هندي پېسو وپېره، چې همدې کار راشد په کوچني میلیونر هم مشهوره کړ. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.